10. การควบคุมภายใน

ประธานคณะกรรมการตรวจสอบ และกรรมการตรวจสอบรวม 3 ท่าน เข้าร่วมประชุมกับ
คณะกรรมการบริษัทฯ ได้ร่วมกันพิจารณาประเมินความเพียงพอของระบบควบคุมภายในบริษัท
โดยการซักถามข้อมูลและแลกเปลี่ยนความคิดเห็นร่วมกันกับฝ่ายบริหาร แล้ว
เห็นว่าบริษัทมีวิธีการปฏิบัติ ขั้นตอน และการควบคุมการทำธุรกรรมกับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องกับบุคคลดังกล่าวอย่างเพียงพอ บริษัทมีการกำหนดขอบเขตหน้าที่
และวงเงินอนุมัติตามลำดับชั้นไว้อย่างชัดเจน นอกจากนี้ผู้สอบบัญชีของบริษัท คือ บริษัท เคพีเอ็มจี
ภูมิไชย สอบบัญชี จำกัด ซึ่งเป็นผู้ตรวจสอบบัญชีของบริษัท ปี 2550
มิได้พบข้อบกพร่องอย่างมีนัยสำคัญของบริษัท เกี่ยวกับระบบการควบคุมภายในแต่อย่างใด

ส่วนที่ 1 องค์กรและสภาพแวดล้อม

บริษัทมีโครงสร้างองค์กรและสภาพแวดล้อมที่ดี
มีการจัดทำโครงสร้างองค์กรที่เหมาะสมกับการดำเนินธุรกิจ มีการจัดแบ่งสายงาน
และกำหนดอำนาจหน้าที่อย่างชัดเจน
โดยมีหัวหน้าแต่ละสายงานรับผิดชอบนอกจากนี้ยังได้กำหนดระเบียบและวิธีปฏิบัติในการเบิกจ่าย
และอำนาจอนุมัติอย่างชัดเจน ตามลำดับการบังคับบัญชา
รวมถึงกำหนดการจัดซื้อที่เกินวงเงินที่กำหนด ต้องเสนอต่อที่ประชุมคณะกรรมการ

ส่วนที่ 2 การบริหารความเสี่ยง

บริษัทกำหนดให้แต่ละสายงาน เป็นผู้ประเมินปัจจัยความเสี่ยงต่างๆ
ที่อาจมีผลกระทบต่อความเสี่ยงในการดำเนินงานของบริษัท
โดยหากพบความเสี่ยงที่อาจก่อให้เกิดความเสียหาย จะนำเสนอต่อที่ประชุมคณะกรรมการบริษัททันที
นอกจากนี้บริษัทได้กำหนดมาตรการติดตามและบริหารความเสี่ยงในระดับปฏิบัติงาน
เพื่อแจ้งให้กับพนักงานทราบ และนำไปปฏิบัติตามแผนที่กำหนดไว้
ทั้งนี้เพื่อให้บริษัทสามารถทราบถึงความเสี่ยง ที่อาจเกิดขึ้นได้อย่างรวดเร็วและทันท่วงที

ส่วนที่ 3 การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่ ขั้นตอน
และวงเงินอำนาจอนุมัติของฝ่ายบริหารตามลำดับชั้นของกรรมการ และผู้บริหารไว้อย่างชัดเจน
มีการแบ่งแยกหน้าที่ความรับผิดชอบออกจากกัน หน้าที่การบันทึกบัญชีเป็นของฝ่ายบัญชี
หน้าที่จัดเก็บรายได้เป็นของฝ่ายการเงิน โดยแบ่งแยกหน้าที่ในการออกใบแจ้งหนี้
และการจัดเก็บค่าบริการไว้อย่างชัดเจน รวมถึงการติดตามหนี้ที่ค้างชำระ
การจัดเก็บโฉนดที่ดินและการปรับปรุงระบบข้อมูลที่ดิน
ตลอดจนการกระทบผลต่างของรายได้จากการขายที่ดิน และรายได้ค่าสาธารณูปโภคอย่างชัดเจน
นอกจากนี้บริษัทยังมีมาตรการ และขั้นตอนในการปฏิบัติเกี่ยวกับการทำธุรกรรมกับผู้ถือหุ้นรายใหญ่
กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างชัดเจนและสอดคล้องกับกฎเกณฑ์ข้อบังคับของหน่วยงานที่เกี่ยวข้องอย่างรัดกุมและชัดเจน

ส่วนที่ 4 ระบบสารสนเทศและการสื่อสารข้อมูล

ในการเสนอเรื่องให้คณะกรรมการพิจารณา บริษัทจะจัดส่งหนังสือเชิญประชุม วาระการประชุม
และเอกสารประกอบการประชุมให้แก่คณะกรรมการทราบก่อนการประชุมโดยเฉลี่ยไม่น้อยกว่า 7 วัน
บริษัท รายงานประชุมมีการบันทึกความเห็นหรือข้อสังเกตของกรรมการในเรื่องที่พิจารณา
บริษัทมีการจัดเก็บเอกสารประกอบการบันทึกบัญชีและบัญชีต่างๆ ไว้ครบถ้วนเป็นหมวดหมู่
ฝ่ายบริหารได้ใช้นโยบายบัญชีตามหลักการบัญชีที่รับรองทั่วไป เหมาะสมกับลักษณะธุรกิจของบริษัท
และได้ลงทุนพัฒนาระบบสารสนเทศที่เกี่ยวกับระบบบัญชี
เพื่อให้ฝ่ายบัญชีสามารถสรุปข้อมูลและรายงานต่อผู้บริหารได้รวดเร็วยิ่งขึ้น

ส่วนที่ 5 ระบบการติดตาม

บริษัทกำหนดให้ผู้บริหารฝ่ายต่างๆ เข้าร่วมประชุมกับคณะกรรมการบริษัท
เพื่อรายงานผลการดำเนินงานที่เกิดขึ้นและแจ้งถึงสาเหตุที่ทำให้ไม่เป็นไปตามเป้าหมายหรืองบประมาณที่กำหนดไว้ให้คณะกรรมการทราบทุกไตรมาส
นอกจากนี้บริษัทมีฝ่ายตรวจสอบภายใน เป็นผู้ดำเนินการตรวจสอบ การปฏิบัติงานของฝ่ายต่างๆ
ของรายงานผลการตรวจสอบต่อคณะกรรมการตรวจสอบ และคณะกรรมการบริษัทเป็นระยะๆ
ตลอดจนการติดตามความคืบหน้าในการปรับปรุงข้อบกพร่องที่เกิดขึ้น

ทั้งนี้ สำหรับการตรวจสอบงบการเงินประจำปีสิ้นสุดวันที่ 31 ธันวาคม 2550
ผู้สอบบัญชีไม่มีข้อสังเกตจากการตรวจสอบบัญชีที่เป็นสาระสำคัญแต่อย่างใด